《虞山谒松禅师墓》
清代·张謇

淹回积岁心，一决向虞麓。晨暾彻郭西，寒翠散岩壑。

夹道坟几何，鸽峰注吾瞩。停舆入墓庐，空庭冷花竹。

亟趋墓前拜，眦楚泪频蓄。凄惶病榻语，万古重丘岳。

抵死保傅衷，都忘编管辱。尊驺贡大义，凝欷手牢握。

宁知三日别，侍坐更不续。期许更或忘，文字尚负托。

平生感遇处，一一缭心曲。缅想立朝姿，松风凛犹谡。

九原石台前，随武不可作。

作者简介：张謇（一八五三—一九二六），字季直，号啬庵，南通人。光绪状元，授翰林院修撰，入民国，任南京临时政府实业总长，袁世凯政府中任农商总长。后辞职归里，兴办实业、教育。有《张謇日记》。